b'\n_START_ARTICLE_\nHeavily Indebted Poor Countries\n_START_PARAGRAPH_\nHeavily Indebted Poor Countries (HIPC) er en gruppe med 40 minst utviklede land med stor fattigdom og mye u-landsgjeld som har krav p\xc3\xa5 spesiell assistanse fra Det internasjonale pengefondet (IMF) og Verdensbanken.\n_START_SECTION_\nFinansiering\n_START_PARAGRAPH_\nIMF har beregnet at kostnadene ved gjeldsslette til de 40 landene som i dag er kvalifisert gjennom HIPC-initiativet vil v\xc3\xa6re om lag $75 milliarder. Av disse midlene vil om lag 45\xc2\xa0% stamme fra IMF og andre multilaterale institusjoner, mens resten vil bli dekket av bilaterale kreditorer. Hovedandelen av IMFs midler stammer fra institusjonens gullsalg i 1999. Disse midlene vil riktignok ikke v\xc3\xa6re tilstrekkelig, blant annet som en f\xc3\xb8lge av at Somalia, Sudan og en del andre land kvalifiserte seg for HIPC-initiativet etter 2006.\n_START_SECTION_\nResultater\n_START_PARAGRAPH_\nHIPC-initiativet har gitt $75 milliarder dollar i gjeldsslette til landene som har kvalifisert for initiativet. Store deler av de frigjorte midlene har g\xc3\xa5tt til fattigdomsreduserende tiltak. Blant annet brukte landene i HIPC-initiativet i gjennomsnitt litt mer p\xc3\xa5 gjeldsbetjening enn p\xc3\xa5 helse og utdanning tilsammen f\xc3\xb8r de deltok i initiativet. Etter \xc3\xa5 ha gjennomf\xc3\xb8rt initiativet brukes i gjennomsnitt 5 ganger mer p\xc3\xa5 helse og utdanning enn p\xc3\xa5 gjeldsbetjening i disse landene. Allikevel er mange av landene fortsatt s\xc3\xa5rbare for svingninger i verdens\xc3\xb8konomien. Blant annet som en f\xc3\xb8lge av finanskrisen st\xc3\xa5r en del av landene som har gjennomf\xc3\xb8rt initiativet i fare for \xc3\xa5 opparbeide nye gjeldsproblemer.'